《咏雪》
宋代·冯山

半夜风威壮，今朝瑞雪呈。徊翔如有待，附著不胜轻。

叠叠云筛如，番番雨簇成。雕镌非众巧，融结似无精。

河汉潜欺没，乾坤欲混并。漫空虽结白，触处已纵横。

枯茂全妆出，洼隆一概平。参差相掩覆，散乱或逢迎。

远岫依稀失，高松独自荣。光明通鬼穴，肃杀如天兵。

挥霍偏随马，凭陵或绕城。威棱生剑戟，物色俨冠缨。

楼阁危将堕，乌鸢噤不鸣。岩封蹲豺起，岸断蛰龙惊。

地轴犹疑折，林梢不易擎。秾寒排瘴毒，和气入春耕。

虽学峨峨势，其如薄薄名。暗销知地暖，坐对觉神清。

交互当门舞，玲珑照眼明。味宜茶品试，力与酒权争。

佳景谁能赏，幽吟似有情。开樽烦点缀，喣笔为题评。

旧说三农庆，量深一尺盈。忧民心正切，击缶助欢声。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。